UJ kry interdik ná brandFoto: Facebook Tumi Mketi, senior direkteur in die kantoor van die visekanselier, het gesê studente word volgens die hofinterdik steeds toegelaat om wettige protesaksies op die kampus te hou. “Studente-organisasies word deur die universiteit aangemoedig en beskerm en die hofinterdik erken dit,” het Mketi gesê. “Protesaksies en betogings wat egter nie volgens studenteregulasies gedoen word nie, mag nie op die kampusse of binne 100 m van die ingange of grense van die kampusse gehou word nie. Vergaderings om protesaksies aan te hits of te begin, sal nie op universiteitsgrond toegelaat word nie.” Volgens Mketi is die hofinterdik bekom om die veiligheid van studente, personeel en die universiteit se eiendom te verseker. Sy het gesê die interdik is van toepassing op alle lesingsale, koshuise, biblioteke, laboratoriums, alle ander geboue en enige studenteverblyf buite die kampus wat ook aan die UJ behoort. Ongeveer R100 miljoen se skade is aangerig nadat UJ se 1 000 sitplek-ouditorium op die Aucklandpark-kampus vroeg Maandagoggend aan die brand gesteek is. Die universiteit het Maandag in ŉ verklaring gesê brandstigters het omstreeks 02:00 by die ouditorium ingebreek om dit aan die brand te steek. Rekenaarlaboratoriums, waarin toerusting was om beroepsleiding aan studente en voornemende studente te gee, is ook in die brand verwoes. Alternatiewe reëlings moes inderhaas getref word om die eksamens wat in die rekenaarlaboratoriums sou plaasvind en verskeie gradeplegtighede wat in die ouditorium sou plaasvind, te akkommodeer.